解棋
作者：艾性夫
朝代：宋

paragraphs: 兩雄相持機不發，一著輸先智相軋。
退守皆虞虎穴空，通和不肯鴻溝割。
危枰已屬墮甑裏，巧勢爭看强弩末。
疲思嘿嘿鬼神寂，密運茫茫天地闊。
悍雞趁鬬不暇咮，駿馬爭馳各忘秣。
矰禽睥睨欲高舉，罝兔迷離思遠脫。
死中求生背水陣，灰冷復焚餘燭跋。
白登倏報沛公走，閼與俄聞趙師活。
傍觀駭服算入妙，對局虛驕氣方奪。
人生勝負何可期，生達難欺死諸葛。
推枰一笑拍闌干，滿袖松風凉潑潑。